b'\n_START_ARTICLE_\nLivonijos vaivada\n_START_PARAGRAPH_\nLivonijos vaivada (lenk. Wojewoda inflancki) \xe2\x80\x93 auk\xc5\xa1\xc4\x8diausias Livonijos vaivadijos ir vienas i\xc5\xa1 Abiej\xc5\xb3 Taut\xc5\xb3 Respublikos Senato pareig\xc5\xabn\xc5\xb3.\n_START_SECTION_\n\xc4\xaegaliojimai\n_START_PARAGRAPH_\nLivonijos vaivad\xc4\x85 paprastai i\xc5\xa1 kilming\xc5\xb3 Kur\xc5\xa1o ir Latgalos \xc5\xa1eim\xc5\xb3 atstov\xc5\xb3 skirdavo karalius ir jis pareigas eidavo iki gyvos galvos. Vaivada buvo auk\xc5\xa1\xc4\x8diausias valstybin\xc4\x97s vald\xc5\xbeios pareig\xc5\xabnas vaivadijoje, vaivadijos bajor\xc5\xb3 vadas ir vaivadijos bajor\xc5\xb3 pa\xc5\xa1auktini\xc5\xb3 kariuomen\xc4\x97s vadas. Jo kompetencijai buvo priskirti administracijos, karo ir teismo reikalai. Jis taip pat r\xc5\xabpinosi vaivadijos miest\xc5\xb3, kuriems suteiktos Magdeburgo teis\xc4\x97s, apsauga ir tvarka, pri\xc5\xbei\xc5\xabr\xc4\x97jo j\xc5\xb3 matus, saikus ir kainas._NEWLINE_Vaivada buvo Abiej\xc5\xb3 Taut\xc5\xb3 Respublikos senato nuolatinis narys. Senate Livonijos vaivada pagal rang\xc4\x85 tur\xc4\x97jo vien\xc4\x85 \xc5\xbeemiausi\xc5\xb3 pasaulie\xc4\x8di\xc5\xb3 pozicij\xc5\xb3. Livonijos vaivadija panaikinta po Pirmojo Abiej\xc5\xb3 Taut\xc5\xb3 Respublikos padalijimo 1772 m., bet Livonijos vaivados pareigyb\xc4\x97 panaikinta po Tre\xc4\x8diojo Abiej\xc5\xb3 Taut\xc5\xb3 Respublikos padalijimo 1795 m.'